SELETUSKIRI

## **Vallavolikogu otsuse „Vallavanema asendajale hüvitise maksmine“ juurde**

Raasiku Vallavolikogu 11.02.2025. a otsusega nr 8 kinnitati vallavanema töötasuks 4100 eurot. Nimetatud otsust ei ole hiljem muudetud.

Vallavanem Toomas Teeväli esitas vallasekretärile 6. oktoobril tagasiastumisavalduse alates 15. oktoobrist 2025.

Valla põhimääruse § 33 lg 3 (<https://www.riigiteataja.ee/akt/420062018003?leiaKehtiv#para33>) sätestab, et vallavanema äraolekul asendab vallavanemat vallavalitsuse korraldusega või vallavanema käskkirjaga määratud isik.

Vallavanema 19. septembri 2025. a käskkirjaga nr 13-2/40 määrati vallavanema asendajaks ajavahemikul 23.09. – 12.10 vallavalitsuse liige Paul Savisild. Oma tagasiastumisavalduses on vallavanem märkinud, et Paul Savisilla volitused võiksid jätkuda kuni uue vallavalitsuse ametisse nimetamiseni.

Vallavanema asendajale ei rakendu automaatselt volikogu otsus vallavanema töötasu kohta. KOKS § 49 lg 42 sätestab, et vallavanemale või linnapeale ja valitsuse liikmele ei või maksta sellist lisatasu, hüvitist või toetust ega rakendada tema suhtes selliseid soodustusi, mida volikogu ei ole otsustanud“. Sellest tulenevalt peab volikogu määrama oma otsusega vallavanema asendajale tasu/hüvitise. Ei seadus ega valla põhimäärus ei sätesta sellise tasu alam- ega ülempiiri (eeldatavalt ei tohiks see siiski ületada n.ö põhikohaga vallavanema töötasu) ja jätab selles osas volikogule otsustusvabaduse.

seletuskirja koostas: Gunnar Nuuma